На жаль, з укараненнем дзесяцібальнай сістэмы працэс ацэньвання па прадмеце не стаў прасцейшым і больш аб’ектыўным. Але было б неразумна абвінавачваць у гэтым дзесяцібалку. Паўтаруся, што ідэя дзесяцібальнай шкалы, са станоўчымі адзнакамі ад 1 да 10, калі не ідэальная, то больш прывабная. Іншая справа — за што гэтыя адзнакі выстаўляць і чым пры гэтым кіравацца. І тут пачынаюць узнікаць пытанні, фармальныя адказы на якія з боку кампетэнтных асоб прыводзяць большасць думаючых настаўнікаў фізкультуры да змешаных пачуццяў, пачынаючы ад збянтэжанасці і заканчваючы раздражненнем і незадавальненнем усёй сістэмай у цэлым. Перш чым абазначыць некаторыя праблемы — коратка аб самой сістэме ацэньвання.